Betaal Eskom-bonusse terug, vra DADie DA het Dinsdag ŉ beroep gedoen op top-amptenare van Eskom om die R10,8 miljoen se aansporingsbonusse wat hulle verlede jaar ontvang het, terug te betaal. Die DA het Lynn Brown, minister van openbare ondernemings, ook versoek om te verduidelik hoekom Eskom se top-amptenare bonusse gekry het terwyl die maatskappy “in mekaar val”. Natasha Mazzone, DA-LP, het gesê sy het ŉ brief aan die voorsitter van die portefeuljekomitee oor openbare ondernemings geskryf en haar versoek om die minister te ontbied om voor die komitee te verskyn. Brown het Maandag in antwoord op ŉ parlementêre vraag bekend gemaak dat Eskom se tien top-amptenare in 2014 ŉ totaal van R10,759 miljoen in aansporingsbonusse verdien het. Eskom het in 2014 ŉ wins van R5,4 miljard ná belasting gemaak. Brown se antwoord kom minder as ŉ week nadat vier van Eskom se senior beamptes, onder wie die kragvoorsiener se uitvoerende hoof, geskors is terwyl ŉ ondersoek gedoen word. Mazzone het intussen gesê sy gaan opvolgvrae indien en die minister vra watter kriteria gebruik is in die toekenning van die aansporingsbonusse. “Die DA het vroeër geëis dat Eskom-bestuurders die geskatte R63 miljoen waarmee hul beloon is sedert beurtkrag in 2008 ingestel is, moet terugbetaal.” Mazzone het gesê indien Brown ernstig is om die huidige krisis by Eskom op te los, sy onmiddellik ŉ verbod op bonusse vir bestuurslede moet plaas tot die maatskappy stabiel is.